
PERUSTELUT
1.
EHDOTUKSEN TAVOITE
Tämän ehdotuksen tavoitteena on mahdollistaa se, että Euroopan unioni liittyy Maailman kauppajärjestössä WTO:ssa saavutettuun konsensukseen kahden päätöksen hyväksymisestä WTO:n ministerikokouksessa: sähköisiin siirtoihin sovellettavia tulleja koskevan moratorion, jäljempänä ’sähköisen kaupankäynnin moratorio’, sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkaminen. 
Unioni on aina kannattanut sähköisen kaupankäynnin moratorion voimassaolon jatkamista, sillä unionin näkökulmasta sähköinen kaupankäynti on palvelu eikä siihen siksi pitäisi soveltaa tulleja. Lisäksi moratorio tarjoaa merkittäviä taloudellisia hyötyjä unionin yrityksille. 
Ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevista valituksista unioni on sitä mieltä, että ne suunniteltiin säilyttämään tasapaino neuvotteluihin perustuvan markkinoille pääsyn ja tariffimyönnytysten välillä tullitariffeja ja kauppaa koskevan vuoden 1994 yleissopimuksen, jäljempänä ’GATT-sopimus’, puitteissa, eikä näin ollen vaikuta asianmukaiselta soveltaa niitä tässä vaiheessa tekijänoikeuksien kauppaan liittyvistä näkökohdista tehdyn sopimuksen, jäljempänä ’TRIPS-sopimus’, puitteissa.
Ehdotuksen mukaan neuvosto valtuuttaa komission esittämään WTO:ssa Euroopan unionin puolesta konsensukseen liittymistä koskevan unionin kannan mainittuihin päätöksiin. 
2.
EHDOTUKSEN OIKEUSPERUSTA
Silloin kun kansainvälisellä sopimuksella perustetun elimen on annettava päätös, jolla on oikeusvaikutuksia, neuvosto tekee päätöksen unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Moratorioiden voimassaolon jatkaminen kuuluu tämän määräyksen soveltamisalaan, sillä päätöksen tekee elin (WTO:n ministerikokous), joka on perustettu unionin oikeuksiin ja velvoitteisiin vaikuttavalla kansainvälisellä sopimuksella.
Sähköistä kaupankäyntiä koskeva suunniteltu moratorio koskee seikkoja, jotka kuuluvat yhteisen kauppapolitiikan piiriin (SEUT-sopimuksen 207 artikla) ja erityisesti palvelukaupan yleissopimuksen mukaisten velvoitteiden piiriin. Ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskeva suunniteltu moratorio liittyy vastaavasti seikkoihin, jotka kuuluvat yhteisen kauppapolitiikan piiriin, erityisesti TRIPS-sopimuksen mukaisten velvoitteiden piiriin. 
3.
EHDOTUKSEN SOVELTAMISALA
Komissio valtuutetaan esittämään Euroopan unionin puolesta puoltava kanta siihen, että WTO:n ministerikokous jatkaa sähköisen kaupankäynnin moratorion sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaoloa. Jos on syntymässä yksimielisyys sähköisen kaupankäynnin moratorion ja/tai ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamisesta määrittämättömäksi ajaksi niin, että kyseisistä moratorioista tulee pysyviä, Euroopan unionin olisi kannatettava asiaa. 
Euroopan parlamentille tiedotetaan välittömästi ja täysimääräisesti Euroopan unionin toiminnasta tehdyn sopimuksen 218 artiklan 10 kohdan mukaisesti.

Ehdotus
NEUVOSTON PÄÄTÖS
Maailman kauppajärjestön WTO:n ministerikokouksessa esitettävästä Euroopan unionin kannasta siltä osin kuin on kyse sähköisiin siirtoihin sovellettavia tulleja koskevan moratorion (’sähköisen kaupankäynnin moratorion’) sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa, 
ottaa huomioon Euroopan komission ehdotuksen 
sekä katsoo seuraavaa:
(1)
Sähköisiin siirtoihin sovellettavia tulleja koskeva moratorio, jäljempänä ’sähköisen kaupankäynnin moratorio’, jossa todetaan, että jäsenet jatkavat nykyistä käytäntöään olla perimättä tulleja sähköisistä siirroista, hyväksyttiin julistuksen muodossa vuonna 1998 Maailman kauppajärjestön, jäljempänä ’WTO’, ministerikokouksessa. 
(2)
Tällä hetkellä moratorio on WTO:n ministerikokouksen päätös, joka on uusittu kahden vuoden välein vuodesta 1998. Moratorion voimassaoloa jatkettiin viimeksi joulukuussa 2011 pidetyssä WTO:n ministerikokouksessa vuoteen 2013. WTO:n ministerikokouksen olisi jatkettava sen voimassaoloa edelleen tai siitä olisi tehtävä pysyvä, jos asiasta päästään yksimielisyyteen meneillään olevissa tai tulevissa keskusteluissa.
(3)
Tähän mennessä lopullinen yksimielisyys ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevien valitusten kieltämisestä tai sallimisesta TRIPS-sopimuksen puitteissa ei ole ollut mahdollinen. WTO:n ministerikokouksessa Hongkongissa vuonna 2005 annetussa julistuksessa todetaan seuraavaa: Otamme huomioon työn, jonka teollis- ja tekijänoikeuksien kauppaan liittyviä näkökohtia käsittelevä neuvosto on tehnyt täytäntöönpanoa koskevista kysymyksistä ja huolenaiheista tehdyn Dohan päätöksen 11.1 kohdan ja yleisneuvoston 1 päivänä elokuuta 2004 tekemän päätöksen 1.h kohdan mukaisesti, ja kehotamme sitä jatkamaan GATT 1994 -sopimuksen XXIII artiklan 1 kohdan b ja c alakohdassa tarkoitetun tyyppisten valitusten soveltamisalan ja yksityiskohtaisten sääntöjen tutkimista ja antamaan suosituksia seuraavassa istunnossamme. On sovittu, että tällä välin jäsenet eivät tee tällaisia valituksia TRIPS-sopimuksen puitteissa.
(4)
Ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon perättäisiä jatkamisia koskeva menettely on tähän mennessä ollut WTO:n ministerikokouksen päätös, joka on tehty teollis- ja tekijänoikeuksien kauppaan liittyviä näkökohtia käsittelevä neuvoston suosituksesta. Koska vain hyvin harva WTO:n jäsen vaatii ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevien valitusten soveltamisesta käytävän keskustelun jatkamista, EU:n olisi oltava valmis liittymään konsensukseen, jos kyseiset maat muuttavat kantaansa ja kannattavat pysyvää soveltamisesta luopumista.
(5)
On Euroopan unionin edun mukaista kannattaa sähköisen kaupankäynnin moratorion sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamista.
(6)
Komissio raportoi säännöllisesti kauppapoliittiselle komitealle sähköisen kaupankäynnin moratorion sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamisesta käytävien keskustelujen etenemisestä ja erityisesti siitä, jos WTO:n muiden jäsenten kannat WTO:n ministerikokouksen perättäisten päätösten tekemisestä muuttuvat,
ON HYVÄKSYNYT TÄMÄN PÄÄTÖKSEN:
1 artikla
Maailman kauppajärjestön WTO:n ministerikokouksessa esitettävänä Euroopan unionin kantana on kannattaa sähköisiin siirtoihin sovellettavia tulleja koskevan moratorion, jäljempänä ’sähköisen kaupankäynnin moratorio’, sekä ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamista.
Jos on syntymässä yksimielisyys sähköisen kaupankäynnin moratorion ja/tai ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskevan moratorion voimassaolon jatkamisesta määrittämättömäksi ajaksi, Maailman kauppajärjestön ministerikokouksessa esitettävänä Euroopan unionin kantana on kannattaa pidempää ajanjaksoa tai muuttaa sähköisiin siirtoihin sovellettavia tulleja koskeva moratorio ja/tai ilman sopimuksen rikkomista tapahtuvaa ja muista tilanteista johtuvaa etujen mitätöimistä tai loukkaamista koskevia valituksia koskeva moratorio pysyväksi.
2 artikla
Tämä päätös tulee voimaan päivänä, jona se hyväksytään.

